Broj: 711-I-547-M-48/18-02-10

Zagreb, 13. travnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Matije Maurovića, zamjenika općinskog načelnika Općine Ližnjan,** za davanjem mišljenja**,** na 6. sjednici održanoj dana 13. travnja 2018.g., daje sljedeće:

**MIŠLJENJE**

**Dužnosnik Matija Maurović, zamjenik općinskog načelnika Općine Ližnjan, može, uz profesionalno obnašanje navedene dužnosti, obavljati funkciju člana Povjerenstva za ocjenjivanje/kvalitativnu procjenu prijava pristiglih na javni natječaj za financiranje programa, projekata, manifestacija i aktivnosti od interesa za opće dobro koje provode udruge i druge neprofitne organizacije na području Općine Ližnjan za 2018.g., ali bez prava na naknadu, s obzirom da bi primanje takve naknade predstavljalo primanje dodatne naknade za poslove obnašanja javnih dužnosti koje je člankom 7. točkom d) ZSSI-a, propisano kao jedno od zabranjenih djelovanja dužnosnika.**

Obrazloženje

Zahtjev za davanjem mišljenja Povjerenstva podnio je Matija Maurović, zamjenik općinskog načelnika Općine Ližnjan. U knjigama ulazne pošte zahtjev je zaprimljen 10 travnja 2018. g. pod poslovnim brojem 711-U-1229-M-48/18-01-5, povodom kojeg se vodi predmet broj M-48/18.

Člankom 3. stavkom 1. postavkom 43. ZSSI-a propisano je da su općinski načelnici i njihovi zamjenici dužnosnici u smislu toga Zakona. Uvidom u Registar dužnosnika, koji ustrojava i vodi Povjerenstvo, utvrđeno je da dužnosnik Matija Maurović dužnost zamjenika općinskog načelnika obnaša od 24. ožujka 2016. g. do 25. svibnja 2017.g. te da istu dužnost obnaša od 25. svibnja 2017.g. slijedom čega je obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

U zahtjevu za mišljenjem dužnosnik navodi da je odlukom Općinskog načelnika Općine Ližnjan imenovan članom Povjerenstva za ocjenjivanje/kvalitativnu procjenu prijava pristiglih na javni natječaj za financiranje programa, projekata, manifestacija i aktivnosti od interesa za opće dobro koje provode udruge i druge neprofitne organizacije na području Općine Ližnjan za 2018.g. (u daljem tekstu: Povjerenstvo za ocjenjivanje/kvalitativnu procjenu prijava). Dužnosnik traži mišljenje predstavlja li obavljanje funkcije člana navedenog Povjerenstva povredu odredbi ZSSI-a te može li za obavljanje navedene funkcije primati naknadu.

Člankom 1. stavkom 1. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ broj 26/15.) propisano je da se navedenom Uredbom utvrđuju kriteriji, mjerila i postupci koje nadležna tijela državne uprave, Vladini uredi i tijela te druge javne institucije, raspolažući sredstvima iz javnih izvora, primjenjuju prilikom financiranja i ugovaranja programa i/ili projekata od interesa za opće dobro koje provode udruge (u daljnjem tekstu: programi i/ili projekti). Stavkom 2. istog članka propisano je da kriterije, mjerila i postupke iz navedene Uredbe na odgovarajući način primjenjuju i jedinice lokalne i područne (regionalne) samouprave.

Člankom 6. stavkom 1. navedene Uredbe propisano je da se financiranje programa i projekata provodi putem javnog natječaja čime se osigurava transparentnost dodjele financijskih sredstava i omogućava dobivanje što većeg broja kvalificiranih prijava, odnosno odabir najkvalitetnijih programa i projekata te se šira javnost obavještava o prioritetnim područjima djelovanja.

Člankom 26. stavkom 1. navedene Uredbe propisano je da pripremu i provedbu natječaja provodi davatelj financijskih sredstava u pravilu putem nadležne ustrojstvene jedinice i jednog ili više povjerenstava za pripremu, odnosno provedbu pojedinih postupaka u provedbi natječaja osnovanih odlukom davatelja financijskih sredstva. Stavkom 4. istog članka propisano je da sukladno kriterijima koji su propisani Uputama za prijavitelje, prijave koje su ispunile propisane uvjete natječaja ocjenjuje povjerenstvo za ocjenjivanje.

S obzirom da je dužnosnik Matija Maurović u Povjerenstvo za ocjenjivanje/kvalitativnu procjenu prijava **imenovan** **kao zamjenik načelnika Općine Ližnjan od stane općinskog načelnika Općine Ližnjan,** ovo Povjerenstvo utvrđuje da takav rad navedenog dužnosnika **ne predstavlja** obnašanje **druge** javne dužnosti u smislu odredbi članka 12. i članka 13. stavka 1. ZSSI, **već predstavlja obnašanje javne dužnosti koja u konkretnom slučaju proizlazi iz obnašanja dužnosti zamjenika općinskog načelnika Općine Ližnjan.** Naime, takav rad zamjenika općinskog načelnika Općine Ližnjan u Povjerenstvu za ocjenjivanje/kvalitativnu procjenu prijava naslanja se na osnovnu dužnost koju navedeni dužnosnik obnaša u Općini Ližnjan, te stoga sukladno ZSSI-u nema zapreke da dužnosnik Matija Maurović istovremeno, uz obnašanje dužnosti zamjenika općinskog načelnika Općine Ližnjan, bude član Povjerenstva za ocjenjivanje/kvalitativnu procjenu prijava.

Člankom 26. stavkom 6. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge propisano je da

čelnik davatelja financijskih sredstava donosi odluku o primjerenoj naknadi za rad članova ocjenjivačkog povjerenstva.

S obzirom da je Matija Maurović dužnosnik u smislu ZSSI-a, istovremeno primanje plaće za obnašanje dužnosti zamjenika općinskog načelnika Općine Ližnjan i naknade dužnosniku kao članu Povjerenstva za ocjenjivanje/kvalitativnu procjenu prijava predstavlja primanje dodatne naknade za poslove obnašanja javnih dužnosti, što je člankom 7. točkom d) ZSSI-a zabranjeno.

Povjerenstvo stoga ističe da, iako je Uredbom o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge propisano da članovi Povjerenstva za ocjenjivanje/kvalitativnu procjenu prijava imaju pravo na primjerenu naknadu za svoj rad, onim članovima navedenog Povjerenstva koji su ujedno dužnosnici u smislu ZSSI-a, primanje naknade za članstvo u Povjerenstvu za ocjenjivanje/kvalitativnu procjenu prijava zabranjeno je člankom 7. točkom d) ZSSI-a.

Slijedom svega navedenog, Povjerenstvo je dalo mišljenje kao u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1.Dužnosnik Matija Maurović, elektroničkom dostavom

2.Objava na internetskoj stranici Povjerenstva

3.Pismohrana